**Анализа ефеката имплементације постојећих стратешких докумената општине Бач у области запошљавања младих до 2020. године**

Извештај припремила:

Ванеса Белкић

Центар за равномерни регионални развој

Јул 2020.

**САДРЖАЈ:**

[**Листа скраћеница:** 3](#_Toc47351900)

[**Увод** 4](#_Toc47351901)

[**1.** **Преглед усвојених стратешких докумената 2014-2020.** 6](#_Toc47351902)

[1.1 Документи јавних политика на које се анализа односи 7](#_Toc47351903)

[1.2 Област планирања и спровођења јавних политика 8](#_Toc47351904)

[**2. Анализа докумената јавне политике који се односе на запошљавање младих у општини Бач са важењем до 2020. године** 8](#_Toc47351905)

[2.1 Методолошки приступи стратешком планирању 8](#_Toc47351906)

[2.2 Анализа стања у области запошљавања младих у важећим планским документима 10](#_Toc47351907)

[2.3 Приоритети, циљеви и мере у области запошљавања младих у важећим планским документима 12](#_Toc47351908)

[2.4 Садржина акционих планова у важећим планским документима који се односе на запошљавање младих 16](#_Toc47351909)

[2.5 Локални механизми предвиђени за спровођење, праћење и евалуацију планских докумената 20](#_Toc47351910)

[**3. Ефекти реализације планских докумената у области запошљавања младих у периоду 2014-2020.** 23](#_Toc47351911)

[3.1 Оствареност мера и активности планираних акционим плановима 24](#_Toc47351912)

[3.2 Усклађеност анализираних докумената јавне политике са програмским буџетом 38](#_Toc47351913)

[**4. Препоруке** 41](#_Toc47351914)

[**Литература:** 43](#_Toc47351915)

# **Листа скраћеница:**

|  |  |
| --- | --- |
| **АП**  **АПР** | Акциони план  Агенција за привредне регистре |
| **ЕУ** | Европска унија |
| **ГИЗ** | Немачка организација за међународну сарадњу |
| **ЈЛС**  **КЛЕР** | Јединица локалне самоуправе  Канцеларија за локални економски развој |
| **КЗМ** | Канцеларија за младе |
| **ЛАП** | Локални акциони план |
| **ЛАПЗ** | Локални акциони план за запошљавање |
| **МСПП** | Мала и средња предузећа и предузетници |
| **НВО** | Невладина организација |
| **НСЗ** | Национална служба за запошљавање |
| **ОЦД** | Организација цивилног друштва |
| **ОШ** | Основна школа |
| **СЛОР** | Стратегије локалног одрживог развоја |
| **СОР** | Стратегија одрживог развоја |
| **СКГО** | Стална конференција градова и општина |

# **Увод**

Анализа ефеката имплементације постојећих стратешких докумената општине Бач у области запошљавања младих до 2020. године, представља први корак у изради *Програма унапређења запошљивости и запошљавања младих у општини Бач у периоду 2021-2023*, који се као пројектна активност реализује у оквиру пројекта ''Подстицање запошљавања младих у дунавском региону јужне Бачке''. Пројекат је финансиран из средстава Европске уније (ЕУ) - ИПА 2014, којим управља Министарство финансија – Сектор за уговарање и финансирање програма, а водећи партнер на пројекту је Општина Бач. Пројектни партнери су Општина Бачки Петровац и невладина организација ''БИЗНИСНОВА'' из Новог Сада. Извештај са налазима анализе је израдио Центар за равномерни регионални развој ЦенТриР из Београда.

Општи циљ пројекта је унапређење положаја младих и стварање услова за њихово запошљавање и самозапошљавање у дунавском региону јужне Бачке са фокусом на руралне средине. Поред низа пројектних активности које, између осталог, обухватају форимирање Дунавског ресурсног центра који ће током и након пројекта радити на успостављању структура за подршку младима, те организовати тренинге, програме за менторство и размену искустава за младе, али и чланове локалних Савета за младе, Савета за запошљавање и доносиоца одлука на локалном нивоу, пројектом је планирана и израда Локалних акционих планова за младе, са фокусом на област запошљавања.

Имајући на уму одредбе Закона о планском систему *(„Сл. Гласник РС“, бр. 30/2018)* и пратећих уредби које су после више од деценије стихијске праксе и „лутања“ у стратешком планирању на свим нивоима власти, па и на локалном нивоу, коначно успоставиле оквир за управљање системом јавних политика који поред врсте, садржине и међусобне ускађености планских докумената, уређује и поступак спровођења и вредновање учинка јавних политика и прописа, израда поменутог Програма биће у целости заснована на прописаној методологији. Први корак на том плану јесте управо спровођење *ex-post* анализе ефеката (анализе резултата спровођења претходно важећих докумената јавне политике) у области у којој се започиње нови циклус стратешког планирања. Овај извештај, конкретно, представља *ex-post* анализу стратешког оквира општине Бач у области запошаљавања младих у периоду 2014-2020, односно вредновање учинка реализације планираних мера и активности у већем броју усвојених планских докумената, међу којима су:

* **Статегија одрживог развоја Општине Бач 2014-2020**. **године** и пратећи акционих планови (АП) који су усвојени као посебни документи и то: *АП за област друштвене делатности- млади, НВО, култура, религија, медији и односи са јавношћу и спорт 2014-2016****;*** *АП за област образовање 2014-2016; АП за развој конкурентности привреде, предузетништво и запошљавање 2014-2016; АП за област пољопривреда и рурални развој 2014-2016;*
* **Акциони план запошљавања Општине Бач за 2016.,**
* **Акциони план запошљавања Општине Бач за 2017.,**
* **Акциони план запошљавања Општине Бач за 2018.,**
* **Локални акциони план запошљавања Општине Бач за 2019. годину,**
* **Локални акциони план запошљавања Општине Бач за 2020. годину,**
* **Локални акциони план за унапређење положаја Рома у Општини Бач за период 2015-2019.**

Битна напомена јесте да је извештај израђен са намером да се бар делимично методолошки испоштује његова садржина утврђена *Уредбом о методологији управљањa јавним политикама, анализи ефеката јавних политика и прописа и садржају појединачних докумената јавних политика*, узимајући у обзир да горенаведени документи јавних политика немају све потребне елементе како би била могућа потпуна анализа њихових ефеката.

# **Преглед усвојених стратешких докумената 2014-2020.**

У периоду од 2014. до данас, у општини Бач усвојени су следећи документи развојног планирања и јавних политика:[[1]](#footnote-1)

1. Стратегија одрживог развоја општине Бач 2014–2020.

2. Акциони план за област инфраструктура, урбанизам и комуналне делатности 2014–2016.

3. Акциони план за област друштвене делатности- млади, НВО, култура, религија, медији и односи са јавношћу и спорт 2014–2016.

4. Акциони план за туризам 2014–2016.

5. Акциони план за област образовање 2014–2016.

6. Акциони план за област пољопривреда и рурални развој 2014–2016.

7. Акциони план за област развој конкурентности привреде, предузетништво и запошљавање 2014-2016.

8. Акциони план за област социјална заштита 2014–2016.

9. Акциони план за област здравствена заштита 2014–2016.

10. Акциони план за област заштита животне средине и енергетска ефикасност 2014-2016.

11. Локални акциони план за унапређење положаја Рома у Општини Бач за период 2015–2019.

12. Просторни план општине Бач (усвојен 2015.)

13. Акциони план запошљавања Општине Бач за 2016.,

14. Акциони план запошљавања Општине Бач за 2017.,

15. План интегритета Општине Бач (усвојен 2017.)

16. Акциони план запошљавања Општине Бач за 2018.,

17. План детаљне регулације радне зоне - локација 1А у ко Бач (усвојен 2018.),

18. Локални антикорупцијски план за општину Бач (усвојен 2018.),

19. План генералне регулације насеља Бач (усвојен 2018.),

20. План детаљне регулације туристичко-спортско-рекреативног комплекса "Језера Провала" у к.о. Вајска (усвојен 2018.),

21. Локални акциони план запошљавања Општине Бач за 2019. годину,

22. План детаљне регулације северног дела насеља Вајска (потес Урбаријал), усвојен 2019,

23. Локални акциони план запошљавања Општине Бач за 2020. годину.

## **1.1 Документи јавних политика на које се анализа односи**

Општина Бач ће ускоро започети израду седмогодишњег Плана развоја општине у складу са Законом о планском систему, који је предвидео да све јединице локалне самоуправе (ЈЛС) треба да усвоје овај документ развојног планирања најкасније до 01.01.2021. године. У процесу приреме овог документа урађена је и *ex-post* анализа[[2]](#footnote-2) Стратегије одрживог развоја Општине Бач 2014–2020. (СОР), те ће налази поменуте анализе, тамо где буду примењиви, бити коришћени и у оквиру овог извештаја.

Међутим, ова анализа неће узети у обзир само остварене ефекте СОР-а и пратећих акционих планова у релевантним областима, јер је решавање проблематике запошљавања младих на територији општине Бач планирано у оквиру већег броја различитих планских докумената, који су израђени уз поштовање различитих методологија. Тиме су добијени документи различитог квалитета који у појединим сегменитма нису међусобно усклађени. **Тако ће предмет ове анализе бити следећи документи јавних политика, којима је општина Бач у претходном периоду покушала да унапреди запошљавање младих на својој територији**:

* Статегија одрживог развоја Општине Бач 2014-2020. године и пратећи акционих планови који су усвојени као посебни документи и то: *АП за област друштвене делатности- млади, НВО, култура, религија, медији и односи са јавношћу и спорт 2014*–*2016****;*** *АП за област образовање 2014*–*2016; АП за развој конкурентности привреде, предузетништво и запошљавање 2014*–*2016; АП за област пољопривреда и рурални развој 2014*–*2016;*
* Акциони план запошљавања Општине Бач за 2016**.,**
* Акциони план запошљавања Општине Бач за 2017.,
* Акциони план запошљавања Општине Бач за 2018.,
* Локални акциони план запошљавања Општине Бач за 2019. годину,
* Локални акциони план запошљавања Општине Бач за 2020. годину,
* Локални акциони план за унапређење положаја Рома у Општини Бач за период 2015-2019.

## **1.2 Област планирања и спровођења јавних политика**

У складу са Уредбом којом је утврђен и садржај извештаја о резултатима спровођењa докумената јавне политике, процес израде Програмa унапређења запошљивости и запошљавања младих Општине Бач 2021-2023. биће реализован у оквиру **13. области планирања и спровођења јавних политика– Омладина.**

# **2. Анализа докумената јавне политике који се односе на запошљавање младих у општини Бач са важењем до 2020. године**

## **2.1 Методолошки приступи стратешком планирању**

Као што је већ поменуто, до усвајања Закона о планском систему није постојала обавезујућа методологија за израду планских докумената, већ су различити донаторски програми и пројекти кроз које је подржана израда многобројних локалних стратегија и планова, ослањајући се на постојећи законски оквир и добру праксу у државама чланицама Европске уније (ЕУ), развијали своје методологије[[3]](#footnote-3) које су потом коришћене, дорађиване и примењиване и од стране других ЈЛС, које су изради својих планских документата самостално приступале. **Тако је и општина Бач израђивала и усвајала планска документа уз поштовање различитих методологија**, што је утицало на квалитет израђених докумената.

Конкретно, Стратегија одрживог развоја 2014-2020. год. је развијена у складу са Законом о локалној самоуправи[[4]](#footnote-4) и Законом о регионалном развоју[[5]](#footnote-5) уз поштовање СЛОР методологије коју је развила Стална конференција градова и општина (СКГО). Даље, ЛАПЗ-ови који су важили у периоду од 2016–2020. су развијени у складу са одредбама Закона о запошљавању и осигурању за случај незапослености[[6]](#footnote-6), Националном стратегијом запошљавања за период 2011–2020. године[[7]](#footnote-7) и Националним акционим плановима за запошљавање, док је ЛАП за унапређење положаја Рома у периоду 2015–2019. развијен у складу са Стратегијом за унапређење положаја Рома у Републици Србији[[8]](#footnote-8) која је усвојена 2009. године, без поштовања било које конкретне методологије.

Moже се закључити **да је једино Стратегија одрживог развоја** **израђена у партиципативном процесу** који је подразумевао како формирање радних група за израду нацрта документа, у чијем су се саставу нашли представници свих заинтересованих страна укључујући и представнике организација цивилног друштва (ОЦД), тако и консултације са локалном заједницом. ЛАП-ови за запошљавање су суштински били припремљени од стране Канцеларије за локални економски развој (КЛЕР), док Савет за запошљавање кога чине представници локалне самоуправе, НСЗ Бач, предузетника и синдиката, само даје формалну сагласност на нацрт документа пре његовог усвајања у локалној скупштини. Такође, ови документи су усвоајени без јавне расправе. ЛАП за унапређење положаја Рома 2015-2019. је израђен кроз пројекат локалног удружења од стране радне групе коју су чинили предствници различитих сектора, укључујући и ромске ОЦД, али је и овај плански документ усвојен без одржавања јавне расправе.

Такође, једино је у случају СОР-а методолошки оквир обухватао све неопходне фазе стратешког планирања:

**1)** **припрeмне активности за процес планирања:** обезбеђивање подршке локалног руководства за покретање процеса стратешког планирања, формирање радних група, упознавање са методологијом стратешког планирања и договор око плана активности и поделе одговорности чланова радних група у процесу израде документа;

**2)** **припрема ситуационе анализе:** сакупљање података о тренутном стању у областима планирања уз коришћење различитих истраживачких техника и извора података, анализа сакупљених података и израда SWOT анализе за сваку приоритетну област;

**3)** **израда нацрта планског документа:** приоритетизација области деловања, дефинисање циљева и мера, израда акционог плана за сваку приоритетну област, дефинисање система управљања и праћења имплементације стратегије;

**4) јавна расправа и усвајање документа.**

## **2.2 Анализа стања у области запошљавања младих у важећим планским документима**

Свеобухватна и детаљна анализа тренутног стања у области у којој започиње процес стратешког планирања јесте најбитнија фаза у том процесу. Од реалног сагледавања врсте и обима проблема, њихових корелација на свим нивоима, затим ресурса и слабости ЈЛС за решавање идентификованих проблема, али и екстерног окружења чији фактори могу да „погурају“ или да угрозе настојања локалне заједнице да ефикасно делује на плану решавања истих, умногоме зависи и постављање логичке интервенције планског документа тј. приоритетизација проблема, дефинисање циљева, мера и детаљна разрада акционог плана који планском документу треба да удахне „живост“ и оперативност за ефикасно спровођење. У крајњем, ефекти остварени реализацијом планског документа у доброј мери зависе од тога да ли су постављени циљави, мере и активности кореспондирали са ситуационом анализом или не.

Иако је општина Бач у већем броју усвојених планских докумената предвидела читав низ мера, активности и пројеката који се директно или индиректно односе на унапређење запошљивости младих и смањење њихове незапослености *(детаљније у 3. поглављу),* увидом у саме документе закључује се **да анализи стања у овој области није посвећена адекватна пажња у већини докумената**. Конкретно, иако је СОР 2014-2020. са пратећим акционим плановима у 4 области – друштвене делатности; образовање; конкурентност привреде, предузетништво и запошљавање; пољопривреда и рурални развој предвидео 18 пројеката који треба да допринесу запошљавању младих, у анализи тренутног стања се није отишло даље од навођења: врсте стручне спреме лица изнад 15 година старости, броја неписмених младих, нивоа компјутерске писмености становништва, броја незапослених младих, као и навођења суфицитарних и дефицитарних занимања на локалном тржишту рада, укључујући и вештине које недостају постојећој радној снази. Такође, чак и ови презентовани подаци се, осим у два случаја, односе на сва лица изнaд 15 година на територији општине Бач, а не само на категорију младих узраста од 15 до 30 година. Поред овога, дат је преглед ресурса који у општини Бач стоје на располагању младима. ЛАПЗ-ови усвојени последњих 5 година не садрже детаљну анализу локалног тржишта рада у погледу решавања проблема незапослености младих, те се као улазни подаци за планирање користи само број незапослених младих и реализоване мере активне политике запошљавања намењене младима у претходном периоду, без осврта на њихову евалуацију. Остали подаци у анализи стања у ЛАПЗ-овима се односе на све категорије незапослених, а приметно је да је анализа стања у ЛАПЗ-овима за 2019. и 2020. годину далеко подробније урађена него претходних година. Слично овоме, увид у проблеме који прате запошљавање младих ромске националности у Бачу не може стећи на основу ЛАП-а за унапређење положаја Рома 2015-2019. Даље, у оквиру ситуационе анализе урађена је SWOT анализа за сваку област СОР-а посебно, укључујући и младе, док остали документи јавне политике не садрже SWOT анализу. Подаци за ситуациону анализу су претежно сакупљани на основу јавно доступних података званичних институција попут Републичког завода за статистику, Националне службе за запошљавање (НСЗ), Агенције за привредне регистре (АПР), те података којима располажу органи локалне самоуправе, али је у неким случајевима спроведено и истраживање као нпр. за потребе израде ЛАП-а за унапређење положаја Рома 2015-2019.

Може се закључити да је **већина усвојених планских документа у општини Бач у фази ситуационе анализе остала без озбиљне анализе и разматрања читавог низа битних питања у вези са положајем младих на локалном тржишту рада**, која су итекако могла да утичну на даље формулисање логичке матрице усвојених документа, као што су: стручни профили младих који су незапослени у поређењу са дефицитарним занимањима на локалном тржишту рада; могућност отварања нових образовних профила и покретање програма преквалификације и доквалификације како би се задовољиле потребе локалног тржишта рада; знања, вештине и способности које младима недостају за активно тражење посла и успешно проналажење првог запослења, односно даљи развој каријере; просечна дужина чекања младих на прво запослење; број младих пољопривредника и њихове потребе за даљим развојем газдинства и покретњем непољопривредних доходовних активности (производња етно-производа, етно-туризам, стари занати и сл.); најатрактивнији сектори за самозапошљавање и омладинско предузетништво, те проблеми који прате оснивање и опстанак стартапова чији су оснивачи млади људи на локалном тржишту; потребе и проблеми осетљивих група младих у вези са запошљавањем- младе особе са инвалидитетом, млади примаоци социјалне помоћи, млади ромске националности, млади жртве насиља, младе жене итд.

Већ на први поглед је јасно да се о већини ових улазних параметара који су непоходни за овакав тип свеобухватне анализе не воде званичне евиденције у нашој земљи и да се до ових података тешко долази. Зато је увек када је то могуће потребно на локалном нивоу увести праксу сакупљања и праћења ових и сличних података у интерним базама ЈЛС или бар на *ad hoc* основи спроводити темељна истраживања (упитници, фокус групе, интервјуи итд.) сваки пут када се покреће процес стратешког планирања у одређеној области. У супротном, дефинисање циљева, мера и активности у планским документима се своди на жељене пројекције промена, које уместо да су чињенично утемељене почивају на претпоставкама „шта би било добро урадити“, „шта би се могло урадити“ и/или на копирању праксе из других ЈЛС без узимања у обзир фактора локалног окружења. Поред овога, непостојање улазних података за ситуациону анализу онемогућава праћење напретка и евалуацију постигнутог у даљој имплементацији планског документа, односно документа јавне политике, јер ти подаци управо представљају базне вредности индикатора, тј. оне вредности у односу на које ће се вредновати учинак који је постигнут имплементацијом планираних мера, активности и пројекта.

## **2.3 Приоритети, циљеви и мере у области запошљавања младих у важећим планским документима**

С обзиром да већина усвојених планских докумената не садржи озбиљну анализу стања у погледу незапослености младих на локалном тржишту рада, није могуће оценити да ли су дефинисани приоритети, циљеви и мере у њима логична интервенција планирана уз ослањање на јасно идентификоване проблеме у фази израде ситуационе анализе. Другим речима, **није могуће проценити да ли је усвојена јавна политика релевантна са становишта потреба циљне групе**. То конкретно значи да ако је анализа стања у СОР 2014-2020. (*област Конкурентност привреде, предузетништво и запошљавање*) недвосмислено указала само на две ствари- да је највећи број незапослених у Бачу узраста између 20 и 30 година, те да млади спадају у једну од најугроженијих група незапослених, уз особе са инвалидитетом, Роме, кориснике социјалне помоћи и лица старија од 50 година,[[9]](#footnote-9) то још увек није довољан основ да би се нпр. планирала мера *2.2.7 Промоција и подршка сектору услуга – ИТ, креативне индустрије и слично у циљу самозапошљавања младих.* Зато што се, у овом конкретном случају, намећу бројна друга неистражена питања: да ли и колико младих у Бачу жели да се самозапосли, и ако то жели да ли свој предузетнички подухват виде баш у ИТ сектору, креативним и сличним индустријама; затим да ли у Бачу или шире постоје потпорне институције за подршку МСПП које могу да стартаповима младих пруже подршку у овим секторима, итд. Да би јавна политика била релеванта, а затим и ефективна у свом спровођењу, о свим овим параметрима је потребно водити рачуна у процесу планирања, јер уколико планирани приоритети, циљеви и мере нису у сагласју са потребама циљних група којима су намењени, ефекти такве интервенције ће изостати а уз то је изгубљено драгоцено време пошто су расположиви ресурси фокусирани на решавање оних проблема који за циљну групу нису горући, уместо на заиста кључне проблеме.

Уколико разматрамо **међусобну усаглашеност приоритета, циљева и мера који се односе на унапређење запошљивости и запошљавања младих у усвојеним планским докуменатима, може се закључити да између њих постоји логичка веза и усаглашеност**, те да није било лутања око дефинисања стратешких праваца и циљева деловања општине Бач у овој области у периоду 2014-2020. Тако су приоритети и циљеви локалних секторских стратегија у области запошљавања и инклузије Рома, усклађени са циљевима Стратегије одрживог развоја 2014-2020. што се јасно може видети из следеће табеле:

*Табела 1. Приоритети и циљеви који се односе на запошљавање младих у планским документима Општине Бач 2014-2020.*

|  |  |
| --- | --- |
| Стратегија одрживог развоја 2014-2020 | |
| *Област- Конкурентност привреде, предузетничтво и запошљавање* | |
| *Циљ:* | 3.1. Повећање могућности запошљавања незапослених лица са акцентом на теже запошљиве категорије становништва становништва (лица са инвалидитетом, млади, жене, старије особе, Роми и сл.) |
| *Област- Друштвене делатности* | |
| *Циљ:* | 2.3. Унaпрeђењe свих oбликa зaпoшљaвaњa, сaмoзaпoшљaвaњa и прeдузeтништвa млaдих |
| Локални акциони планови запошљавања (2016-2020)\* | |
| *Приоритети:* | - Подстицање запошљавања теже запошљивих група незапослених лица млађих  од 30 година и старијих од 50 година и технолошки вишкови  - Стварање услова за запошљавање младих и смањивање њихове незапослености |
| *Циљеви:* | - Подстицање запошљавања младих  - Подстицање запошљавања теже запошљивих лица  - Отварање нових радних места и подстицање предузетништва и самозапошљавање  - Унапређење положаја младих на тржишту рада |
| ЛАП за унапређење положаја Рома 2015-2019.\* | |
| *Специфични циљеви:* | - Пружање подршке ромској деци за упис у средње школе кроз професионалну орјентацију ученика  - Смањен степен одустајања ромске деце у средњој школи и повећана заинтересованост за наставак школовања промовисањем афирмативних мера  - Стварање услова за непосредно информисање Рома о могућностима запошљавања  - Повећање капацитета Рома за проналажење и обављање посла у складу са захтевима тржишта рада  - Повећање мотивације послодавца за запошљавање Рома |

\*У документу не постоји нумерација циљева и мера

Дакле, у Бачу су као кључни стратешки правци деловања на плану смањења незапослености у периоду 2014–2020. дефинисани подршка запошљавању младих, с једне стране, и подршка запошљавању незапослених лица из теже запошљивих категорија, где поред младих спадају још и лица са инвалидитетом, млади, жене, старије особе и Роми, с друге стране.

Даља анализа нас води на закључак да постоји логичка веза између формулисаних приоритета, циљева и мера у самом планском документу, **али и на то да формулисани циљеви углавном нису SMART,** тј. да нису специфични, мерљиви, достижни, реални у односу на ресурсе и временски ограничени. Томе доприноси и чињеница да на нивоу циљева нису дефинисани индикатори исхода који би омогућили њихову мерљивост. Ово је потврђено и у *ex-post* анализи СОР-а 2014-2020.[[10]](#footnote-10) Када говоримо о циљевима у планским документима, посебан куриозитет представља то да се у ЛАП-у за унапређење положаја Рома 2015-2019. разликују специфични циљеви у самом планском документу у односу на акциони план, па тако у области запошљавања у самом документу постоје 3 специфична циља, док у акционом плану за исту област постоји 5 специфичних циљева.

*Табела 2. Мере које се односе на запошљавање младих у планским документима Општине Бач 2014-2020.*

|  |  |
| --- | --- |
| Стратегија одрживог развоја 2014-2020 | |
| *Област- Конкурентност привреде, предузетничтво и запошљавање* | |
| *Мере:* | 2.2.7 Промоција и подршка сектору услуга – ИТ, креативне индустрије и слично у циљу самозапошљавања младих  3.1.1. Ново запошљавање кроз доделу субвенција послодавцима за отварање нових радних места  3.1.2. Организовање континуираних радионица за стицање додатних вештина  3.1.3. Самозапошљавање незапослених лица кроз давање субвенција  3.1.4. Побољшати ефикасност посредовања у запошљавању |
| *Област- Образовање* | |
| *Мера:* | 1.1.1. Унапређење образовног система и усклађивање с потребама тржишта рада |
| *Област- Друштвене делатности* | |
| *Мере:* | 2.3.1. Спрoвести пилoт прoгрaме зa млaдe - мeнтoрствo зa млaдe, oснивaњe пoслoвних цeнтaрa зa млaдe кojи пружajу пoдршку при зaпoшљaвaњу млaдих и усклaђивaњe пoтрeбa тржиштa рaдa сa oбрaзoвним прoфилимa у срeдњим шкoлaмa и нa фaкултeтимa (кaриjeрнo сaвeтoвaњe)  2.3.2. Рaзвити прeдузeтништвo крoз рaзличитe прoгрaмe и мeрe пoдршкe млaдимa кojи пoчињу сoпствeни бизнис  2.3.3. Пoвeћати брoj срeдњoшкoлaцa и студeнaтa у ИКT oблaсти |
| Локални акциони планови запошљавања (2016-2020)\* | |
| *Мере:* | - Подстицај за развој предузетништва  - Финансијска подршка локалном економском развоју: преквалификација, доквалификација, обуке  - Субвенције послодавцима за запошљавање незапослених лица из категорије теже запошљивих  - Сајам запошљавања  - Програм стручне праксе  - Јавни радови  - Субвенције за самозапошљавање |
| ЛАП за унапређење положаја Рома 2015-2019.\* | |
| *Област- Образовање* | |
| *Мере:* | -Професионална оријентација ромске деце ради избора адекватног усмерења у средњој школи  -Промовисање афирмативних мера за упис на факултете и високе школе  - Радионице активног тражења посла, лидерство, јавно заговарање |
| *Област- Запошљавање* | |
| *Мере:* | - Информисање о програмима запошљавања, организовање трибина  - Организовање састанака са послодавцима из општине Бач са циљем праћења потреба за запошљавањем и отварањем нових радних места  - Спровођење обука за прекфалификацу, доквалификацију, писање CV, активног тражења посла и самозапошљавања  - Спровођење радне праксе Рома код послодаваца. Информисање о субвенцијама приликом запошљавања Рома |

\*У документу не постоји нумерација циљева и мера

## **2.4 Садржина акционих планова у важећим планским документима који се односе на запошљавање младих**

Даља разрада мера и активности којима је операционализован будући рад општине на досезању постављених циљева у области запошљавања младих представљена је у акционим плановима који су или усвојени као посебни документи (у случају СОР-а 2014-2020) или представљају интегрални део самог планског документа, као у случају осталих ЛАП-ова који су обухваћени овом анализом. Након усвајања Стратегије одрживог развоја израђено је 9 акционих планова за период 2014-2016. и то за све приоритетне области на које се стратегија односила. Од укупно 9 АП њих 4 је обухватало пројекте који су се директно или индиректно односили на унапређење запошљивости и запошљавања младих **(укупно 18 пројеката са буџетом од 51.790.000,00 РСД).** Током 2018. године урађена је ревизија СОР-а, али она није била праћена усвајањем нових АП за период до 2020. године, иако је тако првобитно планирано.

У претходном петогодишњем периоду општина Бач је ЛАПЗ-овима, који се као документи јавне политике усвајају на годишњем нивоу, планирала реализацију чак **19 мера и програма** активне политике запошљавања намењених младима и осталим теже запошљивим лицима **укупне вредности 49.508.000,00 РСД**. Слично овоме, ЛАП-ом за унапређење положаја Рома 2015-2019. било је предвиђено **6 активности укупне вредности 1.700.000,00 РСД** чија је реализација требало да допринесе професионалној орјентацији и унапређењу запошљивости младих ромске националности.

Закључује се, дакле, да је **Општина Бач у периоду од 2014-2020. године планирала реализацију укупно 43 пројекта/активности, укупне вредности 102.998.000,00 РСД**, чија је реализација директно или индиректно требало да утиче на смањење броја незапослених младих на територији општине. Шта је заиста од предвиђеног и реализовано биће представљено у трећем поглављу ове анализе.

*Табела 3. Број активности/пројеката који се односе на запошљавање младих и планирани буџети за њихову реализацију у планским документима Општине Бач 2014-2020.*

|  |  |
| --- | --- |
| *Стратегија одрживог развоја 2014-2020.* | |
| *АП за област- Образовање 2014-2016* | |
| *Број пројеката:* | 1 |
| *Буџет:* | 240.000,00 РСД |
| *АП за област- Друштвене делатности 2014-2016* | |
| *Број пројеката:* | 9 |
| *Буџет:* | 42.900.000,00 РСД |
| *АП за област- Конкурентност привреде, предузетништво и запошљавање 2014-2016* | |
| *Број пројеката:* | 4 |
| *Буџет:* | 650.000,00 РСД |
| *АП за област- Пољопривреда и рурални развој 2014-2016* | |
| *Број пројеката:* | 4 |
| *Буџет:* | 8.000.000,00 РСД |
| Акциони план запошљавања Општине Бач за 2016. | |
| *Број програма:* | 2 |
| *Буџет:* | 3.000.000,00 РСД |
| Акциони план запошљавања Општине Бач за 2017. | |
| *Број програма:* | 4 |
| *Буџет:* | 9.300.000,00 РСД |
| Акциони план запошљавања Општине Бач за 2018. | |
| *Број програма:* | 4 |
| *Буџет:* | 9.700.000,00 РСД |
| Локални акциони план запошљавања Општине Бач за 2019. | |
| *Број програма:* | 3 |
| *Буџет:* | 9.830.000,00 РСД |
| Локални акциони план запошљавања Општине Бач за 2020. | |
| *Број програма:* | 6 |
| *Буџет:* | 17.678.000,00 РСД |
| ЛАП за унапређење положаја Рома 2015-2019. | |
| *Број активности:* | 6 |
| *Буџет:* | 1.700.000,00 РСД |
| УКУПНО: | |
| *Број планираних активности/*  *пројеката:* | 43 |
| *Укупан буџет:* | 102.998.000,00 РСД |

Већ на први поглед, чини се да је број планираних активности и пројеката у посматраном периоду, и то само у области запошљавања, **вишеструко надмашио постојеће капацитете и ресурсе којима Општина Бач располаже,** те се то одразило и на постигнуте ефекте спровођења планских докумената који ће бити предствљени у наредним поглављима.

Даља анализа усвојених акционих планова показује **да нису сви документи истог квалитета у смислу разраде свих чинилаца АП, који су неопходни за ефикасно и ефективно спровођење планског документа.** Иако садржина и обавезни елементи АП раније нису били прописани, као што је то сада случај захваљујући Закону о планском систему, кроз праксу локалног стратешког планирања се искристалисало шта је то најмањи заједнички садржалац акционих планова како би они били спроводиви, а то је управо следеће:

* приоритети, општи и специфични циљеви преузети из планског документа тј. документа јавне политике на који се АП односи,
* мере, активности и пројекти за постизање специфичних циљева планског документа,
* носиоци мера и активности, те партнери у њиховој реализацији,
* временски рок за реализацију мера и активности,
* потребна средства за реализацију мера и активности,
* извори финансирања,
* индикатори тј. показатељи учинка на нивоу активности или мере.

Инсистирање на свим овим чиниоцима АП није без оправдања. Зарад ефикасног спровођења АП непоходно је прецизно дефинисати ко учествује у његовој реализацији и ко има одговорност у спровођењу и праћењу мера и активности, те колико активности трају и у ком периоду ће бити реализоване. Такође, потребно је дефинисати колико средстава је потребно за реализацију појединачних активности, те који део трошкова ће се покрити из општинског буџета, а који евентуално из екстерних извора финансирања. Коначно, АП треба да садржи и индикаторе учинка на нивоу активности на основу којих ћемо мерити промену насталу реализацијом мера и активности. Изостанак било ког од ових елемената АП може утицати на динамику и ефекте његове имплементације.

У наредној *табели бр. 4* дат је приказ елемената које садрже усвојени акциони планови:

|  |  |  |  |
| --- | --- | --- | --- |
| Садржина АП у следећим документима: | АП-ови уз Стартегију одрживог развоја 2014-2020. | ЛАП-ови запошљавања у периоду од 2016. до 2020. | ЛАП за унапређење положаја Рома 2015-2019. |
| Приоритет/  Општи циљ | ✓ |  | ✓ |
| Специфични циљ |  |  | ✓ |
| Мера | ✓ | ✓ | ✓ |
| Активност/  пројекат | ✓  Све мере су разрађене као пројекти | ✓  Већина мера је разрађена као програми | ✓ |
| Реализатори | ✓ | ✓ | ✓ |
| Временски оквир | ✓  Углавном само трајање пројекта, без временске одреднице реализације | ✓  Не постоји у ЛАПЗ за 2016., 2017. и 2018. | - |
| Буџет | ✓ | ✓ | ✓ |
| Извори финансирања | ✓  Без спецификације колико ће се финансирати из ког извора | ✓ | ✓  Без спецификације колико ће се финансирати из ког извора |
| Индикатори | ✓  Без базних вредности, само циљане вредности или само назив индикатора | ✓  Без базних вредности, само циљане вредности или само назив индикатора |  |
| Остали елементи | ✓  Циљеви пројекта, кратак опис пројекта, активности, потребни ресурси, очекивани резултати, процена ризика, евалуација | ✓  Очекивани резултати, категорија лица којима је мера/програм намењен | ✓  Постојећи и потребни ресурси за реализацију активности |

Из претходне табеле се уочава да су **у већини усвојених акционих планова лоше дефинасани временски оквир, извори финансирања и индикатори.** У АП-овима уз СОР 2014–2020. је углавном дефинисана дужина трајања пројекта (нпр. 12 месеци) без одређења у ком временском периоду од 2014. до 2016. ће пројекат бити реализован, што је неопходан податак за програмско буџетирање. У ЛАП-у за унапређење положаја Рома нити је одређено трајање активности, нити период њихове реализације. Поред овога, лоша карика у изради акционих планова било је и дефинсање индикатора, јер и када постоје они немају функцију праћења учинка интервенције *(индикатори ефекта и индикатори исхода)* тј. промене остварене реализацијом мера и активности у односу на почетно стање, пошто нису дефинисане базне вредности индикатора, већ индикатори имају или функцију резултата *(output-a)* који настаје непосредном реализацијом конкретне активности (циљана вредност) или је само наведена врста индикатора (нпр. број новозапослених лица, одражана радионица итд.) без циљаних вредности. Трећа замерка се односи на то што нигде осим у ЛАПЗ-овима није дефинисано колико ће се од укупних средстава потребних за реализацију конкретног пројеката/активности финансирати из ког наведеног извора, а ово је изузетно важно како због процеса програмског буџетирања, тако и због праћења конкурса донатора и других институција на чије се финансирање потенцијално рачуна.

## **2.5 Локални механизми предвиђени за спровођење, праћење и евалуацију планских докумената**

Стратегија одрживог развоја 2014-2020. предвидела је јасно дефинисане институционалне механизме, те поделу задатака и одговорности између актера који учествују у процесу спровођења, праћења и евалуације стратегије. Тако је замишљено да кључну улогу и одговорност за спровођење имају председник општине, Општинско веће, Канцеларија за локални економски развој и Група за мониторинг која никада није формирана. Детаљно су описана задужења сваког тела и начини на који се врши праћење, евалуација, ревизија и извештавање. Међутим, без обзира на добро постављен систем за спровођење, мониторинг и евалуацију стратегије, он у пракси није заживео па тако нису ни израђивани годишњи извештаји о њеном спровођењу. Ревизија стратегије је урађена 2018. године, али нису усвојени нови АП-ови за период након 2016. год. како је првобитно било планирано. Екстерна евалуација спровођења стратегије урађена је први пут 2020. године у склопу припреме будућег Плана развоја општине од стране Регионалне развојене агенција Бачка, али извештај није јавно доступан. Ипак, у њему је наведено да је *„Општина Бач спроводила пројекте од значаја за друштвено-економски развој локалне заједнице и за период за који није сачињен Акциони план (2017, 2018, 2019, 2020. година)“[[11]](#footnote-11).*

ЛАПЗ-ови донешени у периоду 2016-2018. нису имали дефинисан оквир праћења и евалуације. За спровођење ЛАПЗ-а био је задужен Савет за запошљавање у сарадњи са локалном филијалом НСЗ-а и надлежним одељењем општинске управе, али извештаји од имплементацији нису рађени. Међутим, ЛАПЗ-ови усвојени за 2019. и 2020. годину имају добро развијен оквир за праћење, оцену и извештавање о реализацији, али Општина Бач до сада није израдила извештај о реализацији нити анализу о успешности ЛАПЗ-а за 2019. годину, како је било планирано.

ЛАП за унапређење положаја Рома 2015-2019. уопште није предвидео оквир за спровођење, праћење и процену успешности реализације планског документа, нити се било које тело на нивоу локалне самоуправе тиме заиста и бавило.

Иако би се на основу наведеног могло претпоставити да је спровођење планских докумената вероватно било праћено бројним проблемима, у наредном поглављу ће бити показано да је, ипак, значајан део онога што је планирано и остварено, или је у процесу реализације. Највеће заслуге за то припадају Канцеларији за локални економски развој која као стручно и оперативно тело општинске управе припрема и прати реализацију бројних пројеката, те координише учешће осталих актера у њима. Због малог броја запослених у КЛЕР-у, а великог броја разноврсних послова на којима запослени раде, није могуће обезбедити адакватно праћење и евалуацију усвојених ЛАП-ова. Ово свакако остаје као изазов са којим се потребно изборити у складу са новим законским оквиром.

|  |
| --- |
| РЕЗИМЕ ПОГЛАВЉА: |
| * Решавање проблематике запошљавања младих на територији општине Бач у периоду од 2014-2020. године планирано је у оквиру већег броја различитих планских докумената, који су израђени уз поштовање различитих методологија чиме су добијени документи различитог квалитета. * Од свих докумената обухвећених овом анализом једино је Стратегија одрживог развоја 2014-2020. била израђена у партиципативном процесу. * Већина усвојених планских документа не садржи озбиљну анализу стања засновану на разматрању читавог низа битних питања у вези са положајем младих на локалном тржишту рада, те се не може извести закључак о томе колико су дефинисани приоритети, циљеви и мере релевантни, оправдани и сврсисходни за циљну групу, пошто нема увида у почетно стање. * Уочљива је међусобна усаглашеност приоритета, циљева и мера који се односе на унапређење запошљивости и запошљавања младих у усвојеним планским докуменатима. * Циљеви у већини случајева нису добро формулисани, јер није поштована SMART метода. * Број планираних пројеката и активности у области запошљавања у посматраном периоду вишеструко је надмашио постојеће капацитете и ресурсе којима општина Бач располаже, пошто је у периоду 2014-2020. планирана реализација 43 активности/пројекта укупне вредности 102.998.000,00 РСД. * Садржина усвојених акционих планова је различита, а у већини случајева лоше су дефинисани временски оквир, извори финансирања и индикатори на нивоу активности/мера. Остали индикатори нису дефинисани. * Тамо где постоје, нису дефинисане базне вредности индикатора те је на основу њих немогуће пратити учинак интервенције тј. промене остварене реализацијом мера и активности у односу на почетно стање. * Локални механизми за спровођење, праћење и евалуацију усвојених планских докумената нису заживели у пракси. |

# **3. Ефекти реализације планских докумената у области запошљавања младих у периоду 2014-2020.**

Како је прописано *Уредбом о методологији управљањa јавним политикама, анализи ефеката јавних политика и прописа и садржају појединачних докумената јавних политика,* анализа ефекта јавне политике садржи податке о стварно постигнутим учинцима у односу на показатеље учинака дефинисане документом јавне политике, по могућности процентуално одређено, и то у односу на:

* показатеље ефеката на нивоу општег циља;
* показатеље исхода на нивоу посебних циљева;
* показатеље резултата на нивоу појединачних мера јавних политика;
* показатеље учинка на нивоу активности, ако је реализација те активности критична за реализацију конкретне мере.

С обзиром да је претходна анализа садржине усвојених докумената показала да **ни у једном докумену нису били дефинисани показатељи ефеката на нивоу општег циља, показатељи исхода на нивоу посебних циљева, као ни показатељи резултата на нивоу појединачних мера,** није могуће анализирати стварни утицај и ефекте имплементације усвојених планских докумената на смањење незапослености младих на локалном тржишту рада, као ни на унапређење њихове запошљивости **(ефективност јавне политике)**. Даље, имајући на уму да већина усвојених планских докумената не садржи озбиљну анализу стања у погледу незапослености младих на локалном тржишту рада, није могуће оценити да ли су дефинисани приоритети, циљеви и мере логична интервенција, односно **није могуће проценити да ли је јавна политика релевантна са становишта проблема и потреба циљне групе**, те у којој мери је утицала на задовољавање тих потреба. Зато ће ово поглавље бити фокусирано на анализу онога што је могуће, а то су:

- степен остварености усвојених АП-ова, односно реализација планираних мера, пројеката и активности;

- обухваћеност пројеката из усвојених АП-ова програмским буџетом Општине Бач.

## **3.1 Оствареност мера и активности планираних акционим плановима**

*Табела 5.**Реалаизовани пројекти и активности који се односе на унапређење запошљивости и запошљавања младих из усвојених ЛАП-ова (2014-2020.) и њихова веза са планираним општинским буџетом*

|  |  |  |  |  |  |  |  |
| --- | --- | --- | --- | --- | --- | --- | --- |
| **Р.бр.** | **Програм** | Пројекти предвиђени  ***AП за област друштвене делатности - mлaди, НВО културa, религија, meдиjи и oднoси сa jaвнoшћу и спoрт 2014-2016,*** који је део СОР-а 2014-2020. | **Пројекат је планиран у општинском буџету 2015-2020** | **Статус пројекта** | **Извори финансирања** | **Планирани индикатори** | **Остварени индикатори** |
| 1. | 14 | Едукативни омладински викенд семинар | ДА | Реализован | Општина Бач и Покрајински секретаријат за спорт и омладину | - 24 обучена омладинца  - 72 попуњена евалуациона упитника  - Нови медијски прилози о Бачу (2-3)  - Један написан партнерски пројекат  - Бач је постао омиљено место за окупљање, едукацију и дружење | -Реализоване обуке за 25 омладинских радника и члана омладинских НВО;  - Реализована студијска посета ЕУ инфо центру и Канцеларији/ Министарству за ЕУ интеграције,  -Припремљен и дистрибуиран промо материал |
| 2. | 14 | Реконструкција Омладинског дома ''ЦВРЧАК'' | НЕ | Није реализован | / | - Адаптиран и опремљен Омладински дом „ЦВРЧАК“  - Сређено двориште Омладинског дома „ЦВРЧАК“  - Постављена фиксна бина у дворишту Омладинског дома „ЦВРЧАК“  - Уређен екстеријер око Омладинског дома „ЦВРЧАК“  - Постављене 4 сигнализационе табле према Омладинском дому „ЦВРЧАК“  - Постављена ИНФО табла испред Омладинског дома „ЦВРЧАК“  - Формирано и ангажовано/запослено руководство Омладинског дома „ЦВРЧАК“  - Састављен План рада Омладинског дома „ЦВРЧАК“ 2016-2017.  - Већи број реализованих садржаја и активности намењених омладини  - Већи број стално присутних становника у општини Бач, узраста од 18-30 година | / |
| 3. | 14 | Формирање Фонда за унапређење и развој активности омладине општине Бач | НЕ | Није реализован | / | - Смањен одлив омладине до 30 година из општине Бач за 20-40%, у 2015. години  - Реализовани пројекти у којима учествује омладина - до 15 пројеката током 2015.  - Смањен број малолетничке и друге деликвенције у којој учествује омладина, од 20 % током 2015.  - Смањен број незапослених лица до 30 година старости у општини Бач, до 15% | / |
| 4. | 14 | Омладински бизнис инкубатор - БАЧ – БАЧКА ПАЛАНКА | НЕ | Није реализован | / | * Успостављен бизнис инкубатор * Мањи број незапослених свршених средњошколаца и дипломаца * Број новопокренутих малих предузећа   којима је пружена подршка у оквиру бизнис инкубатора   * Директан и индиректан обухват младих бизнис инкубатором * Обучени и осамостаљени млади за вођење малих предузећа * Мала предузећа покренута од стране младих која након боравка у бизнис инкубатору функционишу независно на тржишту * Број младих који руководе и запослени су у овим предузећима | / |
| 5. | 14 | Реактивација Савета за младе и Канцеларије за младе општине Бач | ДА | У току | Општина Бач и ЕУ пројекат „Подстицање запошљавања младих у дунавском региону јужне Бачке'' | * Активна КЗМ општине Бач * Активан Савет за младе општине Бач * Потписан Протокол о сарадњи * Статистика * Чланство у покрајинском Савету за младе * Акциони план развоја омладине општине Бач 2015-2017 * Мањи одлив омладине из општине Бач до 20% | - Активан Савет за младе  - Формиран Дунавски ресурсни центар за младе  - Одржано 8 модула тренинга за запошљавање младих и менторинг за младе |
| 6. | 14 | Израда Акционог плана за младе општине Бач 2015-2017. | НЕ | Није реализован | / | * Акциони план за младе општине Бач 2015-2017. | / |
| 7. | 14 | Економско оснаживање жена општине Бач | ДА | Реализује се на годишњем нивоу | Општина Бач, НСЗ | * % корисница циљаних програма које су засновале радни однос; * % корисница циљаних програма које су се самозапослиле; * % корисница циљаног програма за запошљавање вишеструко дискриминисаних жена које су засновале радни однос; * % корисница циљаних програма за предузетнице које обављају делатност дуже од 2 године након започињања предузетничке делатности; * Регионална заступљеност корисница циљаних програма; * Заступљеност жена које припадају вишеструко дискриминисаним категороријама међу корисницама програма | - Овај пројекат се континуирано спроводи од 2016. реализацијом локалног акционог плана запошљавања.  - Нема прецизних података о % корисница које су користиле мере из ЛАПЗ-ова |
| 8. | 14 | БАЧКЕ КАЛФЕ И ШЕГРТИ - Развој старих и уметничких заната општине Бач | НЕ | Није реализиван | / | * Број обука * Број корисника – учесника * Број оживљених старих занатских радионица * Број основаних нових занатских радионица * Број нових идеја и пројеката на тему развоја заната * % продуктивности * Количина произведених занатских производа * Количина нових занатских производа * Количина продатих занатских производа * Број израђених приручника (едукативних материјала) * Број основаних асоцијација, удружења, задруга, кластера, установљених секција старих заната и сл. * Број купљене опреме * Број запослених * Број туриста и гостију током 2015-2016. године * Број насталих новинских текстова и прилога | / |
| 9. | 14 | Формирање Ресурсно-едукативног центра Бач | ДА | У току | Општина Бач и ЕУ пројекат „Подстицање запошљавања младих у дунавском региону јужне Бачке'' | * Формиран ресурсни центар * Успостављене надлежности и услуге * Састављен план и програм рада * Потписани протоколи о сарадњи * Број реализованих задатака * Број одржаних едукација * Број написаних/реализованих пројеката * Број медијских текстова и прилога | - Формиран Дунавски ресурсни центар за младе у Бачу   * Успостављене надлежности и услуге --8 модула тренинга за запошљавање младих и менторинг за младе |
| **Р.бр.** | **Програм** | Пројекти предвиђени  ***AП за област развоја конкурентности привреде, предузетништво и запошљавање 2014-2016,*** који је део СОР-а 2014-2020 | **Пројекат је планиран у општинском буџету**  **2015-2020** | **Статус пројекта** | **Извори финансирања** | **Планирани индикатори** | **Остварени индикатори** |
| 10. | 3 | Како направити бизнис план | ДА | Реализован | Општина Бач ЕУ пројекат „Подстицање запошљавања младих у дунавском региону јужне Бачке'' | * Број ново запослених лица | -Број полазника обука 15 |
| 11. | 3 | Правне и фискалне регулативе и оснивање предузећа | ДА | Реализован | ЕУ пројекат „Подстицање запошљавања младих у дунавском региону јужне Бачке'' | * Број новозапослених лица | -Број полазника обука 15 |
| 12. | 3 | Развој предузетништва – “Женско предузетништво” | НЕ | Није реализован | / | -Број обучених жена предузетника | / |
| 13. | 3 | Самозапошљавање за младе – ¨Млади предузетник¨ и школа малог бизниса | НЕ | Није реализован | / | * Број обучених младих људи | / |
| **Р.бр.** | **Програм** | Пројекти предвиђени ***АП за област пољопривреда и рурални развој 2014-2016,*** који је део СОР-а 2014-2020 | **Пројекат је планиран у општинском буџету 2015-2020** | **Статус пројекта** | **Извори финансирања** | **Планирани индикатори** | **Остварени индикатори** |
| 14. | 5 | Развој хуманог капитала у пољопривредном сектору | НЕ | Није реализован | / | -Повећање приноса пољопривредних култура  -Повећање продаје пољопривредних производа кроз унапређена сазнања о каналима пласмана  -Увођење нових сортимената; раса; производа.  - Већа имплементација и сертификација система безбедности и квалитета хране.  - Ширење система органске производње и интегралне пољопривредне производње.   * Број одобрених пројеката на конкурсима | / |
| 15. | 5 | Подршка процесима прераде примарних пољопривредних производа на сектору породичних пољопривредних газдинстава и сектору МСПП | ДА | Реализује се на годишњем нивоу | Буџет општине, средства од закупа државног пољопривредног земљишта | -Повећање алтернативних (додатних) извора прихода на сектору породичних пољопривредних газдинстава и сектору МСПП;  - број газдинстава и МСПП који се бави прерадом пољопривредних производа;  -повећање производње и продаје ових производа, -широк спектар квалитетних производа и сл. | -307 газдинстава који су остварили право на субвенцију за набавку опреме за своја пољопривредна газдинства у периоду 2016-2019.г. |
| 16. | 5 | Реконструкција рибњака и/или подизање нових рибљака; | НЕ | Није реализован | / | -Раст производње и продаје рибе;  - -Раст запошљавања и раст дохотка пољопривредног становништва;  -Повећање површина и рационалнија искоришћеност постојећих површина под рибњацима. | / |
| 17. | 5 | Развој и оживљавање старих заната и производње народних рукотворина на сектору породичних пољопривредних газдинстава и удружења пољопривредника | НЕ | Није реализован | / | - Повећање додатних извора прихода на сектору породичних пољопривредних газдинстава -број породичних пољопривредних газдинстава који се бави народним рукотворинама и старим занатима; -повећање продаје ових производа, - широк спектар квалитетних производа и сл. | / |
| **Р.бр.** | **Програм** | Пројекти предвиђени ***АП за образовање 2014-2016,*** који је део СОР-а 2014-2020 | **Пројекат је планиран у општинском буџету 2015-2020** | **Статус пројекта** | **Извори финансирања** | **Планирани индикатори** | **Остварени индикатори** |
| 18. | 9 | Адаптација радионице – оставе ОШ ''Вук Караџић'' у радионицу Пољопривредне школе за реализацију практичне наставе за смер руковалац механичар мољопривредне технике | ДА | Реализован | Буџет општине, сопствена средства и Покрајиснки секретаријат | - - Завршени и запримљени радови на адаптацији  - Број ученика који користи радионицу, а који је већи од ранијих година | - Адаптирана радионица  - 90 ученика који користе адаптирани простор |
| **Р.бр.** | **Програм** | Програми и мере предвиђени  ***ЛAП за унапрежење положаја Рома у општини Бач 2015-2019*** | **Пројекат је планиран у општинском буџету 2015-2020** | **Статус пројекта** | **Извори финансирања** | **Планирани индикатори** | **Остварени индикатори** |
| 19. | 9 | Професионална оријентација ромске деце ради избора адекватног усмерења у средњој школи | НЕ | Није реализован | / | -Нису дефинисани | / |
| 20. | 10 | Промовисање афирмативних мера за упис на факултете и високе школе | ДА | Реализован | Сопствена средства школа | -Нису дефинисани | -20-ак младих учествовало у инфо данима у вези са промовисањем афирмативних мера |
| 21. | 3 | Радионице активног тражења посла, лидерство, јавно заговарање | НЕ | Није реализован | / | -Нису дефинисани | / |
| 22. | 3 | Информисање о програмима запошљавања, организовање трибина.  Организовање састанака са послодавцима из општине Бач са циљем праћења потреба за запошљавањем и отварањем нових радних места. | ДА | У току | Општина Бач, ГИЗ | -Нису дефинисани | -34 лица ромске националности похађало обуку за самозапошљавање и упознавање са правима и обавезама из радног односа |
| 23. | 3 | Спровођење обука за прекфалификацу, доквалификацију, писање CV, активног тражења посла и самозапошљавањe | НЕ | Није реализован | / | -Нису дефинисани | / |
| 24. | 3 | Спровођење радне праксе Рома код послодаваца. Информисање о субвенцијама приликом запошљавања Рома | НЕ | Није реализован | / | -Нису дефинисани | / |
| **Р.бр.** | **Програм** | Програми, мере и активности предвиђени  ***AП запошљавања општине Бач за 2016. годину*** | **Пројекат је планиран у општинском буџету 2015-2020** | **Статус пројекта** | **Извори финансирања** | **Планирани индикатори** | **Остварени индикатори** |
| 25. | 3 | Пoдстицај за развој предузетништва | ДА | Реализован | Општина Бач, НСЗ | * Број лица која су регистровала предузетнички бизнис | -15 лица регистровало предузетничку радњу |
| 26. | 3 | Финансијска подршка  локално економском  развоју, преквалификација,  доквалификација, обуке | ДА | Реализован | Општина Бач, НСЗ | * Број лица запослених (младих испод 30 год. и старијих од 50 год.) | -5 лица која су прошла обуку и запослена |
| **Р.бр.** | **Програм** | Програми, мере и активности предвиђени  ***AП запошљавања општине Бач за 2017. годину*** | **Пројекат је планиран у општинском буџету 2015-2020** | **Статус пројекта** | **Извори финансирања** | **Планирани индикатори** | **Остварени индикатори** |
| 27. | 3 | Пoдстицај за развој предузетништва, субвенције послодавцима за запошљавање незапослених лица | ДА | Реализован | Општина Бач и НСЗ | * Број лица која су запослена | -7 лица запослено код послодаваца |
| 28. | 3 | Финансијска подршка локално економском развоју преквалификација, доквалификација, обуке | ДА | Реализован | Општина Бач и НСЗ | * Број лица запослених (младих и старијих од 50 год.) | -14 лица похађало обуку |
| 29. | 3 | Програм Јавних радова | ДА | Реализован | Општина Бач, НСЗ | -Број лица запослених (младих и старијих од 50 год.) | -25 лица – ниско квалификовани радници (1 и 2 степен) |
| 30. | 3 | Програм  Стручна пракса | ДА | Реализован | Оппштина Бач, НСЗ | * Стручно оспособљавање | -3 лица прошло кроз програм стручне праксе |
| **Р.бр.** | **Програм** | Програми, мере и активности предвиђени  ***AП запошљавања општине Бач за 2018. годину*** | **Пројекат је планиран у општинском буџету 2015-2020** | **Статус пројекта** | **Извори финансирања** | **Планирани индикатори** | **Остварени индикатори** |
| 31. | 3 | Пoдстицај за развој предузетништва, субвенције послодавцима за запошљавање незапослених лица | ДА | Реализован | Општина Бач, НСЗ | * Број лица која су запослена | -10 новоотворених предузетничких радњи |
| 32. | 3 | Програм Јавних радова | ДА | Реализован | Општина Бач, НСЗ | * Број лица запослених (младих и старијих од 50 год.) | -17 ангажованих радника на период од 4 месеца |
| 33. | 3 | Програм  Стручна пракса | ДА | Реализован | Општина Бач | * Стручно оспособљавање | -5 лица укључено у програм |
| 34. | 3 | Сајам запошљавања | НЕ | Није реализован | / | * Нису дефинисани | / |
| **Р.бр.** | **Програм** | Програми и мере предвиђени  ***ЛAП запошљавања општине Бач за 2019. годину*** | **Пројекат је планиран у општинском буџету 2015-2020** | **Статус пројекта** | **Извори финансирања** | **Планирани индикатори** | **Остварени индикатори** |
| 35. | 3 | Програм стручне праксе | ДА | Реализован | Општина Бач, НСЗ | * 7 лица са најмање високим 4 годишњим образовањем | -7 лица са високом стручном спремом укључено у програм |
| 36. | 3 | Подршка запошљавању незапослених лица из категорије теже запошљивих, укључујући младе до 30 година | ДА | Реализован | Општина Бач, НСЗ | * 19 незапослених лица | -11 новозапослених лица |
| 37. | 3 | Јавни радови, укључујући и младе до 30 год. | ДА | Реализован | Општина Бач, НСЗ | * 24 незапослена лица | -20 лица ангажовано |
| **Р.бр.** | **Програм** | Програми и мере предвиђени  ***ЛAП запошљавања општине Бач за 2020. годину*** | **Пројекат је планиран у општинском буџету 2015-2020** | **Статус пројекта** | **Извори финансирања** | **Планирани индикатори** | **Остварени индикатори** |
| 38. | 3 | Програм стручне праксе | ДА | Реализован | Општина Бач, НСЗ | -6 лица са најмање високим 4 годишњим образовањем | -5 лица укључено у програм |
| 39. | 3 | Подршка запошљавању незапослених лица из категорије теже запошљивих, укључујући младе до 30 година | ДА | У току | Општина Бач, НСЗ | -7 незапослених лица | -У току је јавни позив |
| 40. | 3 | Подршка запошљавању незапослених лица из категорије теже запошљивих- Роми, повратници по споразуму о реадмисији и остале маргинализоване групе | ДА | У току | Општина Бач, ГИЗ | -20 незапослених лица | -У току је јавни позив |
| 41. | 3 | Јавни радови | ДА | У току | Општина Бач, НСЗ | -25 незапослених лица | -У току је јавни позив |
| 42. | 3 | Субвенције за самозапошљавање-суфинансирано средствинма НСЗ | ДА | У току | Општина Бач, НСЗ | -7 незапослених лица која се воде на евиденцији НСЗ и имају завршену обуку | -У току је јавни позив |
| 43. | 3 | Субвенције за самозапошљавање- суфинансирано средствима немачког развојног програма | ДА | У току | Општина Бач, ГИЗ | -20 незапослених лица -теже запошљиве категорије | -У току је јавни позив |

У претходној табели су предствљени сви планирани пројекти и активности који директно или индиректно доприносе запошљавању младих у акционим плановима (укупно 43). С обзиром да се пројекат „Економско оснаживање жена општине Бач“, који је предвиђен СОР-ом 2014-2020. (АП за област друштвене делатности), реализује континуирано кроз мере и програме предвиђене ЛАПЗ-овима од 2016., овај пројекат неће бити укључен у анализу због својеврсног преклапања. Тако се може закључити да је Општина Бач од **42 планирана пројеката и активности у периоду 2014-2020. реализовала њих 19 (45,24%), 8 активности је у току (19,05%), док више од трећине (35,71%) планираног није реализовано (15).[[12]](#footnote-12)**

Када је реч о изворима финансирања пројеката/активности који су реализовани или су у току (укупно 27), средства за њихову реализацију поред Општине Бач, обезбедили су и покрајински секретаријати у 2 случаја, НСЗ у 15 случаја, ЕУ у 5 случаја и ГИЗ у 3 случаја. Евидентно је, дакле, **да је локална самоуправа била проактивна када је у питању обзебеђивање средстава за реализацију акционих планова из екстерних извора, јер је за реалазацију 25 активности/пројеката добила средства од других нивоа власти или донатора.**

***Графикон 1.*** *Однос реализованих и нереализованих пројеката и ЛАП-ова*

Уколико погледамо однос планираних и реализованих пројеката према сваком посебном планском документу, тај однос је најбољи у случају *ЛАПЗ-ова за 2016., 2017. и 2019. годину* (*100%) и ЛАПЗ-а за 2018. годину (75%).* Однос планираног и оствареног у случају СОР 2014-2020. износи 33,33 %, док је овај однос најлошији у случају ЛАП-а за унапређење положаја Рома (16,67%).

***Графикон 2.*** *Однос реализованих и нереализованих пројеката/активности према планском документу*

Уколико желимо да анализирамо остварене индикаторе на нивоу активности, највећи проблем представља то што индикатори нису добро дефинисани, тј. поред тога што нису дефинисане базне вредности индикатора, за 13 реализованих пројеката (68,42%) нису дефинисане ни циљане вредности. **Тако учинак за 2/3 реализованох пројеката уопште није могуће вредновати.** Тамо где су дефинисане циљане вредности индикатора (6 од 19 реализованих пројеката), у 3 случаја су индикатори надмашени (15,79%) и у истом толиком броју пројеката је остварено је мање него што је планирано (15,79%).

***Графикон 3.*** *Оставреност индикатора на нивоу активности у односу на циљане вредности*

Уколико се у садржинском смислу осврнемо на активности које су у посматраном периоду реализоване са циљем унапређења запошљивости и запошљавања младих у општини Бач, могуће је констатовати да је:

* Формиран Дунавски ресурсни центар за младе у Бачу;
* Организовано 8 модула тренинга за запошљавање младих и менторинг за младе којима је обухваћено 15 полазника;
* Адаптирана је радионица за потребе извођења практичне наставе у Пољопривредној школи коју кортисти 90 ученика;
* 20 младих је ангажовано на стручној пракси са циљем стручног оспособљавања приправника за самостални рад у струци;
* Одржан инфо дан за 20 ученика ромске националности на коме су промовисане афирмативне мере за упис на факултете и више школе;
* 34 лица ромске националности похађало обуку за самозапошљавање;
* У последњих 5 година младима у општини Бач су доступни следећи програми и мере активне политике запошљавања: субвенције за самозапошљавање, подршка предузентиштву, стручна пракса, подршка запошљавању младих испод 30 година и јавни радови, итд.

Уколико се осврнемо на одрживост реализованих мера и пројеката у смислу смањења броја незапослености младих на локалном тржишту, може се закључити да елементе одрживости проналазимо у спроведеним мерама и програмима активне политике запошљавања које општина Бач реализује последњих година. КЛЕР поседује капацитете за припрему и спровођење ЛАПЗ и на томе континуирано ради последњих 5 година. Затим, број мера и програма који су на располагању младима се из године у годину увећава, а увећавају се и средства која се за ову намену обезбеђују како из општинског буџета тако и из екстерних извора. Коначно, оно што је и најважније јесте да реализација ових мера даје ефекте, па је тако од укупно 20 младих укључених у програм стручне праксе њих 9 запослено након окончања стручног оспособаљавања, док је у последње 2 године четворо младих пронашло запослење захваљујући субвенцијама за послодавце **(одрживост јавне политике).**

## **3.2 Усклађеност анализираних докумената јавне политике са програмским буџетом**

Законом о буџетском систему прописана је обавезна примена програмског модела буџета од стране јединица локалне самоуправе од 2015. године што је представљало значајну реформу управљања локалним јавним финансијама. Другачије речено, реч је о преласку са линијског буџета (економска и функционална класификација), на програмски буџет који приказује:

* + у које конкретне сврхе се средства троше;
  + на који начин је таква потрошња повезана са средњорочним циљевима;
  + какви резултати се остварују.[[13]](#footnote-13)

Циљ ове реформе је било унапређење ефикасности и ефективности јавне потрошње. Програмски буџет се израђује у складу са **средњорочним плановима корисника** и другим стратешким документима кojи се односе на њихов дeлoкруг. *Средњорочни план* је свеобухватни план буџетског корисника који садржи детаљну разраду свих програма, пројеката и програмских активности за буџетску годину са пројекцијама за наредне две године, према утврђеним средњорочним циљевима и приоритетима, који служи и као основа за израду образложења финансијског плана тог корисника и израђује се у складу са упутством за припрему буџета.[[14]](#footnote-14)

Тако је програмски буџет у директној вези са усвајањем средњорочних планова ЈЛС, чиме се омогућава трогодишње планирање и повезивање јавних политика са средњорочним оквиром расхода. Како **Општина** **Бач нема усвојен средњорочни план**, а и самим Законом о планском систему је предвиђено да ЈЛС доноси средњорочне планове најкасније почев од плана за 2021. годину, у овом извештају ће бити анализирано да ли су и у којој мери пројекти планирани акционим плановима били превиђеним програмским буџетом општине у периоду од 2015-2020. године. Потребно је напоменути да значајан број пројеката у ЛАП-овима није добро дефинисан тј. нема све неопходне елементе пројекта, као и да **није могуће повезивање индикатора из ЛАП-ова са индикаторима из буџета.**

***Графикон 4.*** *Број реализовних и пројеката у току из ЛАП-ова који су планирани програмским буџетом 2015-2020.*

Закључује се **да су сви реализовани пројекти из ЛАП-ова, као и пројекти у току, били планирани програмским буџетом (27 пројеката, односно 64,28%)**, док 35,71% пројеката из ЛАП-ова није планирано буџетом (нити реализовано). Увидом у Одлуке о буџету Општине Бач у периоду од 2015. до 2020. године[[15]](#footnote-15) евидентно је да није било пројеката у области запошљавања младих који су финансирани из општинског буџета, а које није било могуће повезати са циљевима и мерама из усвојених планских докумената.

|  |
| --- |
| РЕЗИМЕ ПОГЛАВЉА: |
| * Ефикасност јавне политике: С обзиром да ни у једном планском докумену нису дефинисани показатељи ефеката на нивоу општег циља, показатељи исхода на нивоу посебних циљева, као ни показатељи резултата на нивоу појединачних мера, није било могуће анализирати стварни утицај и ефекте имплементације усвојених планских докумената на смањење незапослености младих на локалном тржишту рада, као ни на унапређење њихове запошљивости. * Релевантност јавне политике: Пошто већина усвојених планских докумената не садржи озбиљну анализу стања у погледу незапослености младих на локалном тржишту рада, није могуће оценити да ли су дефинисани приоритети, циљеви и мере логична интервенција, односно није могуће проценити да ли је усвојена јавна политика релевантна са становишта проблема и потреба циљне групе, те у којој мери је утицала на задовољавање потреба исте. * Ефективност јавне политике: Општина Бач је од 42 планирана пројеката/ активности у области каријерног вођења и запошљавања младих у периоду 2014-2020. реализовала њих 19 (45,24%), 8 активности је у току (19,05%), док више од трећине (35,71%) планираног није реализовано (15 пројеката/активности). * Учинак за 2/3 реализованох пројеката уопште није могуће вредновати, јер нису дефинисане ни базне нити циљане вредности индикатора. Тамо где постоје циљне вредности индикатора (6 пројеката) у 3 случаја су оне остварене и/или надмашене, а у 3 случаја је постигнуто мање од планираног. * Локална самоуправа је била проактивна када је у питању обзебеђивање средстава за реализацију акционих планова из екстерних извора, јер је за реалазацију 25 активности/пројеката добила средства од других нивоа власти или донатора. * Одрживост јавне политике: Мере и програми активне политике запошљавања намењене младима до 30 година, које општина Бач реализује последњих 5 година, показале су своју одрживост у више аспеката: нормативну, институционалну, финансијску и на новоу потреба циљне групе. * Није било пројеката који су планирани општинским буџетом у периоду 2015-2020. а да нису били сагласни са циљевима и мерама усвојених планских докумената у областима каријерног вођења и запошљавања младих. |

# **4. Препоруке**

На основу свега наведеног, јасно се уочава потреба за унапређењем процеса стратешког планирања у општини Бач. Израда ове анализе у склопу процеса припреме новог трогодишњег Програма за унапређење запошљивости и запошљавања младих у општини Бач представља јасан сигнал спремности и намере локалне самоуправе да побољша квалитет својих планских докумената у будућности. Имајући на уму налазе спроведене анализе, потребно је следеће препоруке узети у разматрање како би нови документ јавне политике био квалитетнији и спроводљивији од претходних, те како би било могуће вредновање ефеката постигнутог у односу на идентификоване проблеме и потребе циљне групе:

1. Нацрт *Програм унапређења запошљивости и запошљавања младих у општини Бач у периоду 2021-2023* треба израдити уз поштовање законом прописане методологије;
2. У фази ситуационе анализе потребно је урадити свеобухватну анализу почетног стања у вези са положајем младих на локалном тржишту рада, уз разматрање читавог низа битних параметара и њихових корелација на свим нивоима, како би се могла планирати интервенција утемељена на идентификованим проблемима и потребама циљне групе, а у исто време реална и остварива са становишта постојећих ресурса;
3. Циљеви морају бити много боље формулисани уз поштовање SMART методе;
4. Акциони план мора садржати све прописане елементе, а број планираних активности и пројеката мора бити реалан и достижан узимајући у обзир расположиве ресурсе- финансијске, људске, институционалне, времнски оквир итд.;
5. Потребно је ваљано дефинисати индикаторе, укључујући њихове базне и циљане вредности, и то: показатеље ефеката на нивоу општег циља, показатеље исхода на нивоу посебних циљева и показатеље резултата на нивоу појединачних мера, како би током и након спровођења јавне политике било могуће анализирати ефекте постигнуте њеном реализацијом;
6. Потребно је јасно дефинисати, а затим и успоставити локалне механизме за спровођење, праћење и евалуацију документа јавне политике;
7. Потребно је водити рачуна о усклађености акционог плана са програмским буџетом, те планиране пројекте уврстити у средњорочни план општине.

# **ЛИТЕРАТУРА:**

* Акциони план за област друштвене делатности-млади, НВО, култура, религија, медији и односи са јавношћу и спорт 2014-2016, Општина Бач
* Акциони план за област образовање 2014-2016, Општина Бач
* Акциони план за развој конкурентности привреде, предузетништво и запошљавање 2014-2016, Општина Бач
* Акциони план за област пољопривреда и рурални развој 2014-2016, Општина Бач
* Акциони план запошљавања Општине Бач за 2016, Општина Бач
* Акциони план запошљавања Општине Бач за 2017, Општина Бач
* Акциони план запошљавања Општине Бач за 2018, Општина Бач
* Локални акциони план запошљавања Општине Бач за 2019. годину, Општина Бач, доступно: <https://www.paragraf.rs/opstinska-glasila/bac/bac_pdf/bac-02-2019.pdf>
* Локални акциони план запошљавања Општине Бач за 2020. годину, Општина Бач, доступно: <https://www.paragraf.rs/opstinska-glasila/bac/bac_pdf/bac-03-2020.pdf>
* Локални акциони план за унапређење положаја Рома у Општини Бач за период 2015–2019, Општина Бач, доступно: <https://www.bac.rs/sites/default/files/dokumenta/planovi/Akcioni_plan_za_unapredjenje_polozaja_Roma_2014-2019.pdf>
* Статегија одрживог развоја Општине Бач 2014–2020. године, Општина Бач, доступно: <https://www.bac.rs/sites/default/files/aktuelnosti/oglasi/Strategija_razvoja_opstina_Bac_2014-2020-revizija.pdf>
* Стратегија за унапређење положаја Рома у Републици Србији, *Службени гласник Републике Србије*, број 55/05, 71/05 – исправка, 101/07 и 65/08, доступно: <https://www.ljudskaprava.gov.rs/sr/node/215>
* Национална стратегија запошљавања за период 2011–2020. године, *Службени гласник Републике Србије*, број 37/2011, доступно: <http://www.nsz.gov.rs/live/digitalAssets/0/302_nacionalna_strategija_zaposljavanja_2011-2020.pdf>
* Уредба о методологији управљањa јавним политикама, анализи ефеката јавних политика и прописа и садржају појединачних докумената јавних политика, *Службени гласник Републике Србије*, број 8 од 8. фебруара 2019.
* Упутствo зa изрaду прoгрaмскoг буџeтa, Министарство финансија (фебруар 2014. године - ажурирано у јулу 2020. године)
* Закон о буџетском систему, *Службени гласник Републике Србије*, број 54/2009, 73/2010, 101/2011, 93/2012, 62/2013, 63/2013 – испр., 108/2013, 142/2014, 68/2015 – др.закон, 103/2015, 99/2016, 113/2017, 95/2018, 31/2019 и 72/2019
* Закон о планском систему, *Службени гласник Републике Србије*, број 30/2018
* Закон о локалној самоуправи, *Службени гласник Републике Србије*, број 129/2007, 83/2014 - др. закон, 101/2016 - др. закон и 47/2018
* Закон о регионалном развоју, *Службени гласник Републике Србије*, број 51/2009, 30/2010 и 89/2015 - др. закон
* Закон о запошљавању и осигурању за случај незапослености, *Службени гласник Републике Србије*, број 36/2009, 88/2010, 38/2015, 113/2017 и 113/2017 - др. закон

1. Према информацијама добијеним од општинске управе Бач [↑](#footnote-ref-1)
2. Анализа имплементације постојећих стратешких докумената општине Бач са роком важења до 2020. [↑](#footnote-ref-2)
3. Нпр. СЛОР методологија коју је развила СКГО за израду кровних стратегија локалног одрживог развоја кроз Програм Еxchange 2; ГИЗ методологија за израду планова у области омладинске политике и сл. [↑](#footnote-ref-3)
4. ("Сл. гласник РС", бр. 129/2007, 83/2014 - др. закон, 101/2016 - др. закон и 47/2018) [↑](#footnote-ref-4)
5. ("Сл. гласник РС", бр. 51/2009, 30/2010 и 89/2015 - др. закон) [↑](#footnote-ref-5)
6. ("Сл. гласник РС", бр. 36/2009, 88/2010, 38/2015, 113/2017 и 113/2017 - др. закон) [↑](#footnote-ref-6)
7. ("Сл. гласник РС", број 37/2011) [↑](#footnote-ref-7)
8. („Сл. гласник РС”, бр. 55/05, 71/05 – исправка, 101/07 и 65/08) [↑](#footnote-ref-8)
9. Сви остали подаци у анализи стања се односе на све незапослене старије од 15 година [↑](#footnote-ref-9)
10. Анализа имплементације постојећих стратешких докумената општине Бач са роком важења до 2020., стр. 9-10. [↑](#footnote-ref-10)
11. Анализа имплементације постојећих стратешких докумената општине Бач са роком важења до 2020., стр. 50 [↑](#footnote-ref-11)
12. Према подацима добијеним од Канцеларије за локални економски развој Општине Бач [↑](#footnote-ref-12)
13. Упутствo зa изрaду прoгрaмскoг буџeтa, Министарство финансија (фебруар 2014. године - ажурирано у јулу 2020. године) [↑](#footnote-ref-13)
14. Закон о буџетском систему, „Сл. гласник РС“ бр. 54/2009, 73/2010, 101/2011, 93/2012, 62/2013, 63/2013– испр., 108/2013, 142/2014, 68/2015 – др.закон, 103/2015, 99/2016, 113/2017, 95/2018, 31/2019 и 72/2019 [↑](#footnote-ref-14)
15. Анализа имплементације постојећих стратешких докумената општине Бач са роком важења до 2020., стр. 28-50. [↑](#footnote-ref-15)